Ich, Hainrich Berenschenckel, fry lantrichter zù Stùlingen, anstatt und in namen des wolgeporn̄ hˀrn, graff Eberhartz von Luppffen, lantgraffen zù Stùlingen ꝫcꝭ, tùn kunt mengklichem mit disem brieff, das uff den tag und in dem jare, als datum dis brieffs wiset, da ich zem Richtbrunn̄ by Stùlingen uff dem lantag an der offenn, fryen kùngsstrassz offenlich
zù gericht gesessen bin, fùr mich und offenn, fry, verbannen lantgericht komen ist der erwidigen und gaistlichn̄ froͤwen des gotzhussz zù Kungsfelden erbere und gewisse bottschafft
mit vollem gewalt und zoùgt da zwene gantze, gerechte, unargwenige fryhait brieffe, mit des aller durluchtigosten, hochgepornosten fùrsten und hˀrn, hˀrn Fridrichs, von gottes gnadn̄
Ròmscher kùng und hertzog zù Òsterich ꝫcꝭ, anhangendem mayestat insigel versigelt, und batt, die baid zelesen und zever hòren. und lutett der erst fryhaitbrieff also: wir, Fridrich,
von gottes gnaden Ròmscher kùng, zù allen zitten merer des richs, hertzog zù Òsterich, ze Steir, ze Kernden und ze Krain, herr uff der Windischen March und ze Partenaw, graff
zù Habspurg, zù Tyrol, zù Pfirt und ze Kyburg, marggraff zù Burgaw und lantgraff in Elsassz, bekennen und tùn kunt offennlich mit disem brieff allen den, die in sehen oder
hòren lesen, wan ùns von ùnsers amptes wegen, dartzù wir von gottlicher schikung gesetzt sein, gepùret, die, so dem allmàchtigen gott zù dien̄ fùr ander verpflichtet sind, mer in scherm
und gemach zù halten, damit sy in irm ✳ wesen berublich beliben mùgen und dester mīner daran verhindert werden. wann ùns nu die ersamen, gaistlichen, ùnser lieben, andaͤchtign̄,
die aͤpptessin̄ und der convent unsers gotzhussz Kunͥgsfelden, fùrbracht haben, wie ir lewt und die, so zù in gehòren und in zù versprechn̄ stant, meniger mal mit fròmden und àussˀn
gerichtn̄ angelangt und bekùmbert werden, das in zù schaden und ungemach kome, und haben ùns, als des benanten gotzhussz vogt, hˀrn und stiffter, diemùttigklich gepetten und
angerùfft, das wir als Ròmscher kùng sy dar inn fùr zù sehen und zù begnaden nach iren nottdurfften gnàdigklich gerùchten. des haben wir angesehen der
selbn̄
àpptissinn und conventz redlich und zimlich bette und haben da durch und voran dem allmàchtigen gott zù lob und eren, ouch von sondern gnàden, damit wir dem selben gotzhussz pillich
genaigt sein, mit wolbedachtem mùt, gùtem ràt unser und des richs fùrsten, graffen, edler und getrewer, und rechter wissen der vorgnt̄n àpptissinn̄, convent und gotzhussz
zù Kùnsgsfelden dise gnade und fryhait gegeben und getan, geben und tùn ouch die von Ròmscher kùnglicher macht volkomenhait in krafft des brieffs, das wir meinen,
setzen und wellen, das all desselben gotzhussz amptlewte, diener und ander leut, die in dann zùgehòren und zù versprechen steent, wa die gesessen und wie die genant sein,
gaistlich und weltlich, edel und unedel, man noch frowen, fur dehain ùnser hoffgericht, lantgericht, stattgericht, noch fùr dehain ander fròmde noch aussers gerichte, noch
fùr dehainen lantfriden, die ùns oder andern, wer die sein, zù gehòren, umb dehainerlay sachen nicht fùrgeladen, geheischen noch bekumbert werden sòllen, sonder, ob
yemands zù in ichtz zesprechn̄ hette oder gewunne, das der das such vor der richtern und in den gerichten, darunder sy gehòren und gesessen sind, und ob sy yemands
darùber fùr dehein ander gericht, als vor ist gemelt, zù geladte oder recht wider sy tribe, suchte oder erlangt, es wer dann, das dem clager recht vor irn̄ richtern vˀsagt
und geverlich vertzogen, das wissentlich gemacht wùrd, als recht ist, das sol in an schaden und sòllich gerichte und urtailn, ob die wider sy gienḡn, gantz ab, unkrefftig
und vernichtet sein, die wir ouch gegen wirtigklich ab nemen und vernichten. darvon gepieten wir allen unsern fùrsten, gaistlichen und weltlichen, graffen,
fryen hrˀn, lantvògten, houptlùten, rittern, knechten, hoffrichtern, landrichtern, vogten, schulthaissen, stattrichtern, burgermaistern, ràtten, burgern und gemainlich alln̄
andˀn und yegklichen unser und des richs, ouch allen ùnser erblichen fùrstentùm, graffschaͤfften, herscheffte und gepiete amptluten, undertanen und getrùwen, gegenwûrtigen und kùnfftigen, den der brieff getzeigt oder verkùndt wirt, das sy das obgenant gotzhussz Kùngsfelden, aùch ir amptlùt, diener und leut, man noch frowen, als vor ist berùrt, wider sòlich unser vorgeschriben gnàd und fryhait nicht bekùmbˀn, anlangen, fùrnem̄ noch beswern in dehainen weg. wer aber freffenlich dawider tet, der wisse
sich in ùnser und des richs swere ungnàd und in ain pen zwaintzig marck lòttigs golds gefallen sein, halbtail ùns in ùnser kùnglich kamer und ander halbtail dem egnt̄n
gotzhussz und dem, der also wider sòlich ùnser fryhait beswert wùrd, als offt das beschàch unlàsslich zù betzalen. mit urkùnd dis brieffs, versigelt mit ùnser kùnglichen mayestatt
insigel, geben zù Losen, nach Cristy gebùrt viertzehenhundert jar und darnach in dem zwayundviertzigosten jàre, an sambstag vor der aindlefftusent mayd tag, ùnsˀs
richs im dritten jàre. ✳ der ander also: wir, Fridrich, von gottes gnàden Ròmscher kùng, zù allen zitten merer des richs, hertzog zù Òsterich, ze Steir, ze Kernden und ze Krain, herr
uff der Windischen March und zù Portenaw, graff zù Habspurg, ze Tyrol, zù Pfirt und zù Kyburg, marggraff zù Burgaw und lantgraff in Elsassz, bekennen und tùn kunt
offennbar mit disem brieff allen den, die in sehen uoder hòren lesen, das wir der ersamen, gaistlichen, der àpptissin und dem convent des closters zù Kùngsfelden und irn̄ nachkòmen die besonder gnad getan und ingegunnet haben, tùn und gunnen in von Ròmscher kùnglicher macht in krafft dis brieffs, das ir amptlute und richter, die sy yetz
haben oder in kù̄fftigen zitten machen und setzen werden, hinfùr ewigklich in iren und des obgnt̄n closters Kùngsfelden gerichten offenn verschribn̄ àchter auff ire recht
enthalten mùgen, also das in das kainen schaden von niemand bringen sol. und wenn die clager recht von in vordern und begern, sùllen sy in irs rechtens gen in gûnnen,
ergen und widerfaren lassen ungeverlich. davon gebieten wir allen lantvògten, vògten, lantrichtern, richtˀn, urtailsprechˀn, amptluten und sust alln̄ andˀn ùnsˀn und
des richs undertan und getrùwen, in was wirden, eren oder stannde die sein, ernstlich mit disem brieff, das sy die vorgntn̄ àpptissin und convent und ire nachkomen
und das gotzhussz Kùngsfeld an sòllichen unsˀn gnàden und fryhaiten nicht hindˀn oder irren, sonder sy der gerùlichen gebrauchen lassen, als lieb in und ainem yegklichen sey,
unsere und des richs schwere ungnàd zù vermiden. mit urkùnd dis brieffs, versigelt mit unser kunglichen mayestat insigel insigel, geben zù Veltkirch, nach Crists
gebùrt tusent vierhundert jar und im zwayundviertzygosten jare, an sunnentag nach sant Andres tag, ùnsers richs im dritten jàre. ✳ und als nu die vorgem̄lten
fryheit brieff baid verlesen und verhòrt wùrden, batt der vorgnt̄n von Kùngsfelden bottschafft an ainer urtail ze erfaren, ob man inen sòllicher fryhaiten und gnaden nicht
billich ain gloublich abgeschrifft, zù lattin genant ain vidimus, under des egnt̄n lantgerichtz insigel geben und der geniessen sòlten. darumb fragt ich, obgenanter lantrichter,
urtail umb und ward ertailt nach miner frag uff den ayd mit ainhelliger urtail, das man den vilgn̄ten minen gnàdigen frowen von Kùngsfelden sòlher fryhaiten billich
ain vidimus under des egnt̄n lantgerichtz insigel geben und des geniessen sòlten. und des alles ze warem urkùnd geben mit urtail und besigelt mit des egnt̄n lantgerichtz zù
Stùlingen anhangendem insigel am nechsten donrstag nach sant Mathis tag, nach Cristus gebùrt viertzehenhundert viertzig und drù jare. ✳